**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.07.2018, ora 8.00 – 26.07.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 26.07.2018, ora 7.00**

**RÂURI**

Debitele au fost, în general, în creştere, ca urmare a efectului combinat al precipitaţiilor în curs, celor căzute în interval şi propagării, exceptând râurile din bazinele hidrografice Vișeu, Iza, Tur, Lăpuș, bazinele superioare ale Crasnei, Barcăului, Crișului Repede și cursurile inferioare ale Crișului Negru, Crișului Alb, Begăi și Timișului, unde au fost în scădere.

Scurgeri importante pe versanţi, torenţi, pâraie, viituri rapide pe râurile mici cu efecte de inundaţii locale şi creşteri mai însemnate de niveluri și debite s-au înregistrat pe unele râuri mici din estul şi centrul ţării ca urmare a precipitațiilor căzute în interval sub formă de aversă, cu caracter torențial și mai însemnate cantitativ.

În interval s-au situat peste **COTELE DE ATENȚIE** râurile la stațiile hidrometrice: Bolatău-Poiana Largului (200)-jud.NȚ, Telița-Poșta Frecăței (100+11)-jud.TL;

Se situează peste:

-**COTA DE INUNDAȚIE** râul Prut la staţia hidrometriceă Oroftiana (470+6)-jud.BT,

-**COTELE DE ATENŢIE** râurile la staţiile hidrometrice: Secaş – Colibi (300+120)-jud.AB, Prut-Rădăuţi Prut (290+50)-jud.BT.

Debitele se situează, în general, la valori peste 100% din mediile multianuale lunare, mai mici (30-90% din normalele lunare) pe râurile din bazinele hidrografice: Iza, Tur, Someş, Crasna, Barcău, Moraviţa, Cerna, Bârlad, pe unii afluenţi ai Jiului inferior, ai Argeşului superior și ai Prutului și pe cursul superior al Jijiei.

A intrat în vigoare **Avertizarea Hidrologică nr.51 din 25.07.2018** începând cu ora 1500**.**

Debitele vor fi în general în creștere datorită efectului combinat al precipitaţiilor prognozate şi propagării, exceptând cursurile inferioare ale Vișeului, Izei, Turului, Crasnei, Barcăului şi Crişului Repede, unde vor fi în scădere uşoară.

Sunt posibile scurgeri pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri mai însemnate de niveluri și debite pe unele râurilor din sudul, sud-estul și centrul țării, precum și în zonele de deal și de munte, cu depăşiri ale COTELOR DE APĂRARE, ca urmare a precipitațiilor prognozate, izolat mai însemnate cantitativ.

Se menţine în vigoare **Avertizarea Hidrologică nr.51 din 25.07.2018.**

**DUNĂRE**

Debitul la intrarea în ţară (secţiunea Baziaş) în intervalul 25 – 26.07.2018 a fost staționar, având valoarea de 3600 m3/s, sub media multianuală a lunii iulie (5350 m3/s).

În aval de Porţile de Fier debitele au fost în creștere la Gruia și pe sectorul Zimnicea – Giurgiu și în scădere pe sectoarele Calafat – Tr. Măgurele și Oltenița – Tulcea.

Debitul la intrarea în ţară (secţiunea Baziaş) va fi în creștere ușoară (3700 m3/s).

În aval de Porţile de Fier debitele vor fi în creștere pe sectoarele Gruia – Calafat şi Galați – Tulcea şi în scădere pe sectorul Bechet – Brăila.

**2.** **Situaţia meteorologică în intervalul 25.07.2018, ora 8.00 – 26.07.2018, ora 6.00**

**ÎN ŢARĂ**

Vremea a fost, în general, instabilă. Cerul a prezentat înnorări temporar accentuate, îndeosebi după-amiaza și seara, când au fost averse și descărcări electrice în cea mai mare parte a țării, exceptând vestul și nord-vestul unde s-au semnalat cu totul izolat. Ploile au avut și caracter torențial și prin cumulare sau în intervale scurte de timp cantitățile de apă au depășit local 20 l/mp și pe spații restrânse 50 l/mp în nordul Dobrogei. Vântul a suflat slab și moderat, cu intensificări de scurtă durată în timpul ploilor. Temperaturile maxime au fost cuprinse între 22 de grade la Mahmudia și 32 de grade la Calafat și Titu. La ora 06.00, valorile termice se încadrau între 12 grade la Gurahonț și 22 de grade la Constanța Dig, Sulina și Gura Portiței. În primele ore ale zilei, pe spații mici în Banat și sudul Crișanei a fost ceață.

***OBSERVAȚII:*** *începând de ieri, de la ora 06.00, au fost în vigoare 32 de mesaje privind fenomene meteorologice periculoase imediate, 8 avertizări cod portocaliu (6 emise de către SRPV Bacău și 2 de către CNPM București pentru Muntenia) și 24 de atenționări cod galben, emise după cum urmează: câte 7 de SRPV Craiova și CNPM București pentru Muntenia, 5 de SRPV Timișoara, 3 de SRPV Sibiu și 2 de SRPV Cluj*.

**LA BUCUREŞTI**

Vremea a fost ușor instabilă. Cerul a fost variabil, cu înnorări îndeosebi după-amiaza și seara, când s-au semnalat averse și descărcări electrice. Vântul a suflat slab până la moderat, cu unele intensificări în timpul ploilor. Temperatura maximă, ușor mai coborâtă decât în mod normal la această dată, a fost de 28 de grade la Afumați, 29 de grade la stația meteo Băneasa și 30 de grade la Filaret. La ora 06.00 se înregistrau 18 grade în Băneasa, 20 de grade la Afumați și 21 de grade la Filaret.

**3. Prognoza meteorologică în intervalul 26.07.2018, ora 8.00 – 27.07.2018, ora 8.00**

**ÎN ŢARĂ**

**Vremea se va menține în general instabilă. Înnorările vor fi accentuate și se vor semnala averse ce vor avea și caracter torențial, frecvente descărcări electrice și intensificări de scurtă durată ale vântului ce vor putea lua și aspect de vijelie în estul, sud-estul și centrul țării, precum și în zonele de deal și de munte, unde se vor înregistra cantități de apă de peste 20...25 l/mp și pe arii restrânse 40...50 l/mp**. În restul teritoriului cerul va fi doar temporar noros, iar astfel de fenomene se vor semnala local. **Cu totul izolat vor fi condiții de grindină**. Temperaturile maxime vor fi cuprinse între 24 și 32 de grade, cu cele mai ridicate valori în vest, iar cele minime se vor încadra între 14 și 22 de grade.

**LA BUCUREŞTI**

Cerul va avea înnorări temporar accentuate și, mai ales după-amiaza și noaptea, vor fi averse, descărcări electrice și intensificări de scurtă durată ale vântului. Temperatura maximă va fi de 27...28 de grade, iar cea minimă de 18...19 grade.

***II. CALITATEA APELOR***

***Administratia Nationala „Apele Române”*** informează despre producerea, la 25.07.2018, la ora 11.00, unei poluari accidentale cu produse petroliere, cu degajare de miros în atmosferă, manifestată prin prezența unei pelicule la suprafața apei râului Moldova, pe o distanță de aproximativ 4,7 km pe tronsonul  pod Voroneț - confluența cu râul Suha, județ Suceava. În urma verificărilor efectuate de SGA Suceava și GNM - CJ Suceava, s-a localizat zona de unde a început manifestarea fenomenului (apariția peliculei) și anume oraș Frasin, mal stâng râu Moldova amonte cca 300 m de conflența cu râul Suha. Din investigații a rezultat că în această zona, în anii 1970, s-a executat o sondă (foraj), prevăzută cu o zonă îngropată de depozitare a reziduurilor petroliere. Apele mari ale râului Moldova din ultimile 24 ore, au produs o eroziune de mal stâng (pe o lățime de cca 10 m și o lungime de cca 200 m), eroziunea ajungând în zona apropiată fostului foraj. Prezența peliculei s-a constatat în aval de această zonă pe o lățime de cca 0,5/1 m la malul apei. La ora 16:30, nu s-a mai constatat prezența peliculei de produse petroliere pe tronsonul râului Moldova afectat, nu s-a constatat mortalitate piscicolă. S-au folosit pentru diminuarea efectului produs de această peliculă cu următoarele materiale din stocul de apărare al SGA Suceava:

            - rulouri absorbante 15 buc

            - lavete super absorbante 20 buc

            - saci spill - sorb 106 buc

            - saci petrosorb 15 buc

            - material absorbant spill sorb maro 200 kg

            - material absorbant petrosrb 100 kg.

La data de 26:07.2018, personalul SGA Suceava, împreună cu reprezentanții GNN CJ Suceava, se vor deplasa la teren pentru a identifica deținătorul actual al terenului pe care este amplasată fosta sondă și stabilirea măsurilor care se impun.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.